
AVIZ

asupra propunerii legislative pentru  modificarea şi completarea Legii nr. 19/2000 privind sistemul public de pensii şi alte drepturi de asigurări sociale, publicată în Monitorul Oficial al României, Partea I, nr. 140/1 aprilie 2000

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 19/2000 privind sistemul public de pensii şi alte drepturi de asigurări sociale, publicată în Monitorul Oficial al României, Partea I, nr. 140/1 aprilie 2000, trimisă cu adresa nr. P.L.x-197 din 14 aprilie 2008, înregistrată  sub nr. 31/325 din 15 aprilie 2008.
Senatul a respins propunerea legislativă în şedinţa din 8 aprilie 2008.

Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi ale art. 92 alin.(9) pct. 2 din Regulamentul Camerei Deputaţilor, republicat.                                                                                                               
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 12.05. 2008.


Membrii comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 1459/23.10.2007, avizul negativ al Consiliului Economic şi Social, precum  şi punctul de vedere al Guvernului, transmis cu adresa nr. 3120/D.P.S.G./ 22.11.2007.  

În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât cursurile şcolilor profesionale constituie o continuare a învăţământului obligatoriu de 10 ani, perioadă în care nu se poate desfăşura activitate profesională.

În raport de obiectul şi conţinutul său, propunerea legislativă face parte din categoria legilor organice.

